ตลท.ประกาศเพิ่มเหตุเพิกถอน 5 หลักทรัพย์ หลังไม่ส่งงบการเงินเกิน 180 วัน
ตลท.ประกาศเพิ่มเหตุเพิกถอนหลักทรัพย์ของ AI ,AIE ,BUI , LVT ,TUCC หลังไม่ส่งงบการเงิน Q3/58 ซึ่งล่าช้าเกินกว่า 180 วัน
25 พ.ค. 2559

ผู้สื่อข่าวรายงานว่า ตลาดหลักทรัพย์แห่งประเทศไทย (ตลท.) ประกาศเพิ่มเหตุเพิกถอนหลักทรัพย์ของ
1.    บริษัท เอเชียน อินซูเลเตอร์ จำกัด (มหาชน) หรือ AI
2.    บริษัท เอไอ เอนเนอร์จี จำกัด (มหาชน) หรือ AIE
3.    บริษัท บางกอกสหประกันภัย จำกัด (มหาชน) หรือ BUI
4.    บริษัท แอล.วี.เทคโนโลยี จำกัด (มหาชน) หรือ LVT
5.    บริษัท ไทยยูนีคคอยล์เซ็นเตอร์ จำกัด (มหาชน) หรือ TUCC
ทั้งนี้เนื่องจากบริษัทจดทะเบียนดังกล่าวยังไม่นำส่งงบการเงินไตรมาสที่ 3 สิ้นสุดวันที่ 30 กันยายน 2558 ซึ่งล่าช้าเกินกว่า 180 วันจึงเป็นเหตุให้เข้าข่ายอาจถูกเพิกถอนจากการเป็นหลักทรัพย์จดทะเบียนเพิ่มเติมตามข้อบังคับตลาดหลักทรัพย์แห่งประเทศไทย เรื่อง การเพิกถอนหลักทรัพย์จดทะเบียน พ.ศ. 2542 ข้อ 9(3) และข้อ 9(5)และนโยบายการประกาศเข้าเกณฑ์อาจถูกเพิกถอนกรณีบริษัทจดทะเบียนนำส่งงบการเงินล่าช้า     เกินกว่าที่กำหนด
โดย AI, AIE, BUI, LVT และ TUCC มีหน้าที่ดำเนินการแก้ไขเหตุแห่งการเพิกถอนตามแนวทางที่ตลาดหลักทรัพย์ฯกำหนดเพื่อให้มีคุณสมบัติครบถ้วนในการเป็นบริษัทจดทะเบียน